tartuNLP/wikipedia-smugri-20251201 huggingface dataset:
Mikael Viima

Mikael Viima, oikealta nimeltään Manne Laukkanen, (s. 1972) on suomalainen kirjailija, joka julkaisi esikoisromaaninsa, "Verijälki", keväällä 2022. Kirja on osa pidempää rikoskirjasarjaa, jonka toinen osa, "Rekyyli" julkaistiin vuonna 2023.
Viima on taustaltaan rikospsykologian tohtori, muusikko ja IT-freelancer. 
Mikael Viima on pseudonyymi, jolla kirjailija erottaa kirjoittamansa fiktion rikospsykologian tutkimustyöstään ja tietokirjoihinsa oikealla nimellään kirjoittamasta asiaproosasta.
Hillsong Worship

Hillsong Worship (aik. Hillsong Live) on maailmanlaajuisesti tunnettu ylistysmusiikkia tuottava yhtye, joka toimii australialaisen Hillsong Churchin yhteydessä. Yhtye on perustettu 1980-luvun alussa. Ensimmäisen kaupallisen levynsä yhtye julkaisi vuonna 1992. Yhtyeen nimi vaihtui nykyiseen muotoon vuonna 2014. Yhtyeen kautta on tullut tunnetuksi useita merkittäviä kristillisen nykymusiikin artisteja, kuten Darlene Zschech, Marty Sampson, Brooke Fraser, Reuben Morgan ja Joel Houston. 
Tammikuussa 2018 Hillsong Worship sai Grammy-palkinnon parhaasta kristillisen nykymusiikiin esityksestä kappaleella "What a Beautiful Name".
Diskografia.
Yhtye on tuottanut vuodesta lähtien 46 albumia ja yli 300 kappaletta. Yhtye julkaisee albumeita vuosittain.
Petra Forstén

Petra Forstén (s. 1976) on suomalainen kirjailija. Hän julkaisi esikoisromaaninsa "Kadonneet tytöt" keväällä 2022. Kirja kertoo nuoren tyttöjoukon vaiheista.
Bob Moore

Bob Loyce Moore (30. marraskuuta 1932 – 22. syyskuuta 2021) oli yhdysvaltalainen basisti, joka soitti sessiomuusikkona etenkin countrylevyillä. Moore soitti noin 17 000:lla levytyssessiolla, ja kuului sessiomuusikkojen ryhmä The Nashville A-Teamiin. Hänen instrumenttinsa oli kontrabasso. Hän soitti muun muassa Patsy Clinen, Bob Dylanin, Elvis Presleyn ja Andy Williamsin levyillä sekä myös suomalaisen Jussi Raittisen albumilla Nashville.
Viikinmäen jätevedenpuhdistamo

Viikinmäen jätevedenpuhdistamo on Helsingin Viikinmäessä sijaitseva HSY:n eli Helsingin seudun ympäristöpalveluiden ylläpitämä jätevedenpuhdistamo. Se on kuormituksen perusteella Pohjoismaiden suurin jätevedenpuhdistamo. Laitos otettiin käyttöön vuonna 1994, jolloin se korvasi vanhan Viikin puhdistamon sekä Kyläsaaren, Munkkisaaren, Vuosaaren ja Lauttasaaren jätevedenpuhdistamot. Viikinmäen puhdistamoa on laajennettu vuosina 2004 ja 2014. Puhdistamo toimii pääasiassa maan alle louhitussa luolastossa. Viikinmäen lisäksi jätevettä puhdistetaan Espoossa sijaitsevalla Blominmäen jätevedenpuhdistamolla, jossa käsitellään noin 400 000 asukkaan jätevedet.
Viikinmäen jätevedenpuhdistamo käsittelee teollisuuden ja 800 000 ihmisen jätevedet sekä Helsingin että seitsemän muun Helsingin seutuun kuuluvan kunnan alueilta. Puhdistamolle tulevasta kokonaisvirtaamasta noin 85 % on asumisjätevesiä ja 15 % teollisuusjätevesiä. Vuonna 2022 puhdistamossa puhdistettiin 97,6 miljoonaa kuutiometriä jätevettä. Vuoden 2023 päivittäiseksi puhdistusmääräksi kerrottiin 280 000 kuutiometriä.
Laitoksen toiminta on pitkälti automatisoitu. Laitos myös tuottaa sähköenergiaa, ja vuonna 2022 sähköenergian omavaraisuusaste puhdistamolla oli 83 %. Puhdistetut vedet johdetaan 16 kilometriä pitkää purkutunnelia pitkin avomerelle 20 metrin syvyyteen Katajaluodon edustalle.
Jätevedenpuhdistamolle on koottu kokoelma viemäriverkostoon kuulumattomista esineistä, kuten leluista ja matkapuhelimista. Vierailu puhdistamolla on kuitenkin luvanvaraista. 
Lähteet.
Hillsong United

Hillsong United (myös kirjoitusasussa Hillsong UNITED) on australialainen ylistysmusiikkia tuottava yhtye, joka toimii Hillsong Churchin yhteydessä. Yhtye on perustettu vuonna 1998 ja sen johtohahmo on Joel Houston. Hillsong United on tuottanut 17 albumia. Yhtyeen kappale "Oceans (Where Feet May Fail)" albumilta "Zion" on myynyt platinaa Yhdysvalloissa. Yhtye on esiintynyt muun muassa Los Angelesin Staples Centerissä. Vuonna 2016 yhtye valittiin parhaaksi kristilliseksi yhtyeeksi Billboard Music Awards -gaalassa.
Hillsong United on kasvanut maailmanlaajuiseksi ilmiöksi. Yhtyeestä on julkaistu vuonna 2016 dokumentti "Hillsong: Let Hope Rise".
Tony Joe White

Tony Joe White (23. heinäkuuta 1943 – 24. lokakuuta 2018) oli yhdysvaltalainen laulaja-lauluntekijä ja kitaristi, joka tunnettiin ennen kaikkea hänen vuoden 1969 hitistään Polk Salad Annie. Muita hänen sanoittamiaan ja säveltämiään hittejä ovat Brook Bentonin tunnetuksi tekemä Rainy Night In Georgia vuodelta 1970 sekä Tina Turnerin vuoden 1989 Foreign Affair -albumilla julkaistu Steamy Windows. White oli myös oleellinen hahmo swamp rock -genren kehityksessä.
Mulevalan piiri

Mulevalan piiri () on Mosambikin keskiosissa sijaitseva, Zambezian maakuntaan kuuluva piiri. Piiri on perustettu aiemmin laajemman Ilen piirin Mulevalan hallinnollisesta alueesta joulukuussa 2013.
Piirin keskus on Mulevalan kylä, joka sijaitsee linnuntietä 176 kilometriä kilometriä maakuntakeskus Quelimanesta pohjoiskoilliseen.
Piiri ja sen naapurit, aluehallinto.
Mulevalan piirin naapureina ovat luoteessa Ilen piiri, pohjoisessa Alto Molócuen piiri, idässä Gilén ja Pebanen piirit, etelässä Mocubelan piiri, lännessä Mocuban piiri.
Piirin pinta-ala on 2 676 km².
Paikallistasolla piiri jakautuu kahteen hallinto-alueeseen (): P. A Chirako ja P.A M'bauane (Bajone). Hallintoalueet jaetaan edelleen paikkakuntiin (localidades).
Väestö.
Mosambikin tilastoviranomaisen väkilukuarvio on 123 277 asukasta (2022). Ennen Mulevalan piirin muodostamista, Ilen piirin Mulevalan hallinnollisen alueen asukaslukuarvio oli 64 176 (1997/2005).
Väestöstä lukutaidottomia on 47,9 prosenttia (2021).
Väestönkasvun seurauksena yli puolet maakunnan väestöstä on lapsia ja nuoria (0–17-vuotiaita); Mosambikin tilastoviraston (INE) väestöennusteen (2022) mukaan alle 20-vuotiaita oli 60,2 prosenttia Mulevalan piirin asukkaista (74 262/123 277). Unescon Zambeziaan keskittyvän raportin ja maakunnan terveystilaston mukaan mukaan esimerkiksi lasten moniulotteinen köyhyys on Zambezian maakunnassa erittäin yleistä (59,1 % lapsista). Esimerkiksi alle 5-vuotiaitten krooninen aliravitsemus (44,6 %) ja anemia sekä lapsikuolleisuus (6,84 %) ovat hyvin korkealla tasolla (2015–2018). Yleisesti koko Mosambik lukeutuu matalan tulotason maiden keskiarvoa alhaisemmalle tulotasolle, joka osaltaan kuvastaa äärimmäisen köyhyyden yleisyyttä koko maassa.
Mulevalan piirissä päätoimialoja ovat maatalous ja eläintuotanto. Piirin päätuotteita ovat maissi, kyyhkynherne, voipapu, appelsiinit, nautakarja, siat ja siipikarja.
Skibladner

Skibladner on Norjan Mjøsa-järvellä liikennöivä siipiratasalus. Vuonna 1856 valmistunut alus on Norjan vanhin käytössä oleva laiva. Se rakennettiin Motalassa Ruotsissa ja kuljetettiin osina Norjaan, jossa se on liikennöinyt siitä lähtien. Skibladner sai uuden koneiston vuonna 1888, samalla sitä pidennettiin.
Nimi.
Skibladner on skandinaavisessa mytologiassa hedelmällisyyden jumalatar Freijan laiva.
Hunton

Hunton Fiber AS on norjalainen puukuituisia rakennusmateriaaleja valmistava yritys, jonka pääkonttori on Gjøvikissä. Tehtaat sijaitsevat Gjøvikissä, Skreiassa ja Ruotsin Olsforsissa.
Hans Olav Lahlum

Hans Olav Lahlum (s. 12. syyskuuta 1973 Mo i Rana) on norjalainen historioitsija, kirjailija, šakinpelaaja, yhteiskunnallinen keskustelija ja paikallispoliitikko. Lahlum on kirjoittanut muun muassa poliitikkojen elämäkertoja ja rikosromaaneja. Hän kuuluu Sosialistiseen vasemmistopuolueeseen.
Vuonna 2013 Lahlum teki maailmanennätyksen, kun "Verdens Gang" -sanomalehden Mads A. Andersen haastatteli häntä yhtäjaksoisesti yli 30 tuntia.
Hillsong Young &amp; Free

Hillsong Young &amp; Free (myös kirjoitusasussa Hillsong Y&amp;F) on australialainen ylistysmusiikkia tuottava yhtye, joka toimii Hillsong Churchin yhteydessä. Yhtye on perustettu vuonna 2012. Yhtye tuottaa erityisesti nuorille suunnattua musiikkia. Yhtye on julkaissut kolme albumia. Vuonna 2016 yhtye oli ehdolla Grammy-palkinnon saajaksi parhaasta kristillisen nykymusiikin albumista albumillaan "Youth Revival".
O. Mustad &amp; Søn

O. Mustad &amp; Søn AS on norjalainen kalastusvälineitä valmistava yritys, jonka kotipaikka on Gjøvik. Sillä on tehtaita useissa maissa. 
Historia.
Yhtiön historia alkaa vuodesta 1832, jolloin Hunnselva-joen suulle Gjøvikiin perustettiin naula- ja teräslankatehdas. Ole H. Mustad osti sen vuonna 1843 ja laajensi toimintaa. Vuonna 1918 yhtiö oli Norjan suurin teollisusyritys ja sillä oli toimintaa myös muun muassa elintarvikealalla. Sittemmin se on keskittynyt nimenomaan kalastusvälineisiin.
Slava Stetsko

Jaroslava Josypivna ”Slava” Stetsko (, alkuperäinen nimi "Hanna Josypivna Muzyka", ; 14. toukokuuta 1920 Romanivka, Ternopilin piiri, Galitsia – 12. maaliskuuta 2003 München, Saksa) oli poliittinen johtaja ja toimittaja. Hänen puolisonsa oli Jaroslav Stetsko.
Stetsko oli Ukrainan nationalistien järjestön (OUN) jäsen vuodesta 1938. Hän opiskeli Lvivin yliopistossa vuosina 1941–1943. Saksalaiset pidättivät hänet. Vapauduttuaan vuonna 1944 hän asui emigranttina Saksassa ja jatkoi opintoja Ukrainalaisessa vapaassa yliopistossa. Hän oli aktiivinen Punaisen Ristin yksiköiden perustamisessa Ukrainan kapinallisarmeijalle ja otti vuonna 1946 johtoaseman OUN:ssa (Bandera-ryhmä). Stetskosta tuli myös Maailman antikommunistisen liiton (ABN) johtoryhmän jäsen. Hän toimitti "ABN Correspondencea" ja sen saksalaista painosta vuodesta 1957 vuoteen 1996, jolloin se lakkautettiin, sekä "The Ukrainian Review" -aikakauslehteä ja muita ABN:n aikakauslehtiä, ja hän järjesti useita kansainvälisiä kommunismin vastaisia kongresseja. Hän osasi useita kieliä (ukraina, venäjä, puola, saksa, ranska, italia, espanja ja portugali), joten hän oli hyödyksi kääntäjänä. Hän toimi Ukrainan nuorisoliiton (SUM) johtokunnan jäsenenä (1948–1953). Vuodesta 1968 hän oli OUN(B):n ulkoasiainosaston päällikkö. Miehensä kuoleman jälkeen hänestä tuli vuonna 1986 ABN:n puheenjohtaja.
Stetsko valittiin 1991 OUN:n seitsemännessä suuressa yleiskokouksessa OUN(B):n johtajaksi, ja hän oli tehtävässä vuoteen 2000. Hän muutti heinäkuussa 1991 Ukrainaan. Seuraavana vuonna, 1992, hän perusti Ukrainan nationalistien kongressin, jota hän johti kuolemaansa asti. Hänet valittiin ensimmäisen kerran vuonna 1997 kansanedustajaksi Ukrainan korkeimpaan neuvostoon ja uudelleen 1998 ja 2002. Kun Stetsko oli vuonna 1998 korkeimman neuvoston istunnon vanhin kansanedustaja, hänen tehtäväkseen tuli johtaa valaa vannottaessa. Puhkesi sekasorto, kun Ukrainan kommunistisen puolueen (CPU) jäsenet, jotka pitivät häntä natsien yhteistyökumppanina ja paheksuivat hänen vahvoja OUN-yhteyksiään, esittivät vastalauseensa. Samaa tehtävää Stetsko hoiti korkeimman neuvoston istunnon alussa myöhemmin vuonna 2002.
Stetsko on haudattu Kiovaan Baikoven hautausmaalle.
Cecilie Myrseth

Cecilie Myrseth (s. 27. heinäkuuta 1984 Harstad) on norjalainen työväenpuolueen poliitikko ja Norjan nykyinen elinkeinoministeri Støren hallituksessa huhtikuusta 2024. Tätä ennen hän toimi samassa hallituksessa kalastus- ja meriministerinä. Myrseth on istunut suurkäräjillä vuodesta 2017. Hän valmistui psykologiksi Tromssan yliopistosta vuonna 2015.
Lars Lillo-Stenberg

Lars Lillo-Stenberg (s. 30. kesäkuuta 1962 Oslo) on norjalainen laulaja-lauluntekijä ja deLillos-yhtyeen keulahahmo. Hän soittaa kitaraa ja pianoa.
DeLillos

DeLillos on norjalainen poprock-yhtye, joka perustettiin Oslossa vuonna 1984. Sen keulahahmo on Lars Lillo-Stenberg. Yhtye tunnetaan erityisesti kekseliäistä arkielämää kuvaavista sanoituksista ja se on yksi maansa menestyneimmistä bändeistä.
Palaunrilli

Palaunrilli ("Megazosterops palauensis") on rilleihin kuuluva lintulaji. Lajia tavataan Palaun saarilta.
Koko ja ulkonäkö.
Palaunrilli kasvaa noin 14 cm pitkäksi. Sukupuolet muistuttavat toisiaan ulkonäöltään. Lajin päälaki ja posket ovat harmaat. Poskissa on ohuita valkoisia juovia. Palaunrillin silmäkulmajuova on kellertävä ja silmiä ympäröi lisäksi vaaleankeltainen rengas. Linnun selkä ja siivet ovat harmahtavan vihreät ja rinta ja vatsa kellertävän vihreät. Palaunrillin nokka on tukeva. 
Levinneisyys ja elintavat.
Palaunrilliä tavataan Ngeruktabelin, Urukthapelin ja Peleliun saarilta. Lajin elinympäristöä ovat tiheikköiset kalkkikivimaiden metsät. Se liikkuu yksin tai pieninä parvina. Palaunrillin ravintoa ovat hyönteiset ja lisäksi kasvien hedelmät ja mesi.
Palaunrilli luokitellaan silmälläpidettäväksi lajiksi, ja kannan kooksi arvioidaan noin 14 000 yksilöä. Kantaa uhkaa elinympäristön häviäminen metsien hakkuiden vuoksi.
Työväenpuolue (Malta)

Työväenpuolue () on maltalainen sosiaalidemokraattinen puolue. Se on toinen Maltan kahdesta valtapuolueesta yhdessä kilpailevan kansallispuolueen kanssa. Maltan itsenäistymisestä alkaen (1964) kansallis- ja työväenpuolue ovat saaneet valtaosan äänistä ja olleet hallituksessa vuorotellen.
Perinteisesti työväenpuolue kannatti ulkopoliittista sitoutumattomuutta, siinä missä kansallispuolue oli länsimielisempi. Ollessaan hallituksessa 1971–1987 työväenpuolue lähentyi Kiinan ja Libyan kanssa sekä solmi Britannian kanssa sopimuksen brittiläisten sotilaiden poistamiseksi Maltan alueelta vuonna 1979. Hallitukseen päässeen kansallispuolueen haettua Euroopan unionin jäsenyyttä vuonna 1990 työväenpuolue vastusti, koska halusi maansa ja EU:n välille erityissuhteen ja vapaakauppa-alueen ilman jäsenyyttä unionissa. Parlamenttivaaleissa 1996 työväenpuolue nousi valtaan ja jäädytti jäsenyyshakemuksen, mutta puolueen sisäisten erimielisyyksien takia hallitus hajosi. Ennenaikaisissa parlamenttivaaleissa 1998 kansallispuolue voitti ja Maltan lähentyminen EU:n kanssa jatkui. Euroopan unionin jäsenvaltio Maltasta tuli vuonna 2004. Työväenpuolueelle koitti pitkäkestoinen 15 vuoden oppositiokausi, joka päättyi vuoden 2013 parlamenttivaaleissa Joseph Muscatin johdettua puolueensa vaalivoittoon. Hänen kaudellaan puolue uudistui konservatiivisesta EU-vastaisuudesta huomattavasti liberaalimpaan suuntaan. Joseph Muscat pysyi pääministerinä vuoteen 2020, jolloin hän erosi korruptiota tutkineen toimittaja Daphne Caruana Galizian murhaajien suojeluun liittyvässä skandaalissa. Puolueen uudeksi johtajaksi ja Maltan pääministeriksi nousi Robert Abela.
Puolue sai vuoden 2022 parlamenttivaaleissa 44 edustajan enemmistön parlamenttiin. Paikkamäärä laski yhdellä edustaja Rosianne Cutajarin siirryttyä sitoutumattomaksi vuonna 2023. Europarlamenttivaaleissa 2019 puolue sai neljä europarlamentaarikkoa kuudesta.
Heksahydrokannabinoli

Heksahydrokannabinoli (HHC) on psykoaktiivinen kannabinoidi ja tetrahydrokannabinolin (THC) hydrattu johdannainen, jota esiintyy luontaisesti pieninä määrinä hampussa, mutta sitä voidaan myös tuottaa puolisynteettisesti hydraamalla kannabisuutetta. Aineen syntetisoi ensimmäistä kertaa Roger Adams vuonna 1947. HHC:tä käytetään päihteenä ja sen käytöllä haetaan samanlaista vaikutusta kuin THC:llä.
Suomessa HHC luokitellaan kuluttajamarkkinoilta kielletyksi psykoaktiiviseksi aineeksi.
Baykar Bayraktar Kızılelma

Baykar Bayraktar Kızılelma on turkkilaisen Baykarin valmistama suihkumoottorikäyttöinen miehittämätön sotilaallinen ilma-alus. Se on suunniteltu toimimaan lentotukialuksilta ja on varustettu häiveominaisuuksilla.
Suunnittelu.
Kızılelma suunniteltiin MIUS-projektissa (, vapaasti ) lähinnä Turkin omaan käyttöön. Kızılelman tuotanto alkoi maaliskuussa 2022. Samalla julkaistiin nimi "Kızılelma", joka tarkoittaa suomeksi punaista omenaa. Kone teki ensilentonsa 14. joulukuuta 2022.
Kızılelma on miehittämätön taistelulentokone. Se on rakenteeltaan deltasiipinen ja siinä on liikkumiskykyä parantavat canard-siivekkeet. Kone on varustettu AESA-tutkalla ja sisäisellä asekuilulla. Muodot, sisällä kannettavat aseet ja pinnoite kertovat tutkassa näkymisen minimoinnista eli häiveominaisuuksista.
Kızılelmojen moottorit ovat turkkilais-ukrainalaisen yrityksen valmistamia ohivirtaussuihkumoottoreita. Koneesta on suunniteltu ainakin kolmea moottoreiltaan erilaista versiota, joista alkuperäinen A-malli olisi alisooninen ja suunnitteluvaiheen B- ja C-mallit ylisoonisia. A ja B olisivat yksimoottorisia, C kaksimoottorinen.
Kızılelma on suunniteltu toimimaan lentotukialuksilta, kuten Turkin laivaston TCG Anadolulta, ja nousemaan laivalta ilman avustavaa katapulttia.
Valloittajan moskeija (Istanbul)

Valloittajan moskeija () on Istanbulissa sijaitseva moskeija. Moskeijan rakentaminen aloitettiin 1463 sulttaani Mehmed II:n (1432–1481) käskystä kymmenen vuotta sen jälkeen, kun hän oli valloittanut Konstantinopolin. Rakennustyöt kestivät seitsemän vuotta. Moskeijan nimi viittaa Mehmedin lisänimeen "Valloittaja". Sulttaani Mehmed II on haudattu moskeijaan.
Alun perin moskeijan paikalla sijaitsi kirkko, josta käsin ekumeeninen patriarkka johti ortodoksista kirkkoa. Suleimanin moskeijan valmistumiseen (1557) asti Valloittajan moskeija oli Konstantinopolin suurin moskeija. Alkuperäinen Valloittajan moskeija tuhoutui maanjäristyksessä vuonna 1766, ja uudelleen rakennettu moskeija vihittiin käyttöön 1771.
Minareetteja moskeijassa on alusta alkaen ollut kaksi. Alkuperäisissä minareeteissa oli vain yksi parveke, mutta niihin tehtiin muutoksia 1800-luvulla.
Moskeija on avoinna yleisölle, vaikkakin sen vierailijamäärät ovat melko pienet. Se kerää vapaaehtoista sisäänpääsymaksua.
D. J. Fontana

Dominic Joseph Fontana (15. maaliskuuta 1931 – 13. kesäkuuta 2018) oli yhdysvaltalainen rumpali, joka tunnettiin ennen kaikkea Elvis Presleyn rumpalina. Hän säesti Presleytä noin 460:lla levytyksellä vuosina 1955-1969. Presleyn kyseisten vuosien yhtye, johon kuuluivat Fontana, Scotty Moore ja Bill Black kantoi nimeä The Blue Moon Boys. D. J. Fontana on vieraillut myös suomalaisten levyillä. Hän soitti Jussi Raittisen albumilla Nashville sekä Agentsin albumilla Agents Is... Rock!.
Antonio Rosmini-Serbati

Antonio Rosmini-Serbati (24. maaliskuuta 1797 Rovereto, Tiroli, Pyhä saksalais-roomalainen keisarikunta – 1. heinäkuuta 1855 Stresa, Sardinia-Piemonte) oli italialainen filosofi ja katolinen pappi. Rosminin kansallismielinen toiminta ja filosofia vaikutti merkittävästi italialaiseen aatemaailmaan, mutta hänellä ei ollut juurikaan vaikutusta Italian ulkopuolella.
Elämä ja ura.
Rosmini syntyi varakkaaseen aatelisperheeseen, mutta hän päätti jo varhain ryhtyä papiksi. Opiskeltuaan Paviassa ja Padovassa hän sai vuonna 1821 pappisvihkimyksen. Hän perusti vuonna 1828 uuden uskonnollisen sääntökunnan Istituto della caritán, joka tunnetaan Italiassa yleisesti nimellä rosminilaiset. Jäsenet saattoivat olla pappeja tai maallikoita, ja he omistautuivat saarnaamiselle, nuorten kasvatukselle ja hyväntekeväisyystyölle. Rosmini suhtautui myönteisesti Italian kansallismieliseen liikkeeseen, mutta hän arvosteli voimakkaasti sen kirkonvastaisia suuntauksia. Hänen tavoitteenaan oli saada aikaan Italian eri valtioiden liitto, jonka piti olla paavin valvonnassa. Itävaltalaiset vainosivat häntä hänen italialaisen isänmaallisuutensa vuoksi. Hän vetäytyi vuonna 1840 huvilalleen Stresaan, mutta vuonna 1848 hän lähti Roomaan Sardinian kuninkaan lähettiläänä paavin luo. Hän pääsi läheiseen yhteistyöhön paavi Pius IX:n kanssa, ja Rooman vallankumouksen puhjettua hän saattoi marraskuussa 1848 paavin maanpakoon. Hänen teoksensa herättivät kuitenkin suurta vastustusta erityisesti jesuiittojen keskuudessa, ja vuonna 1849 kaksi hänen kirkollista uudistusta koskevaa teostaan asetettiin kiellettyjen kirjojen luetteloon. Rosmini ilmoitti heti alistuvansa ja vetäytyi yksityiselämään. Kirkko julisti kaikki Rosminin teokset hänen kuolemaansa edeltäneenä vuonna hyväksyttäviksi lukea. Noin 40 vuotta myöhemmin paavi Leo XIII kuitenkin tuomitsi hänen opetuksensa.
Filosofina hän sai vaikutteita Platonilta, Descartesilta, Schellingiltä ja Hegeliltä ja pyrki säilyttämään keskitien empirismin ja rationalismin välillä. Hän pyrki sovittamaan filosofiassaan yhteen katolisen teologian ja modernin poliittisen ja yhteiskunnallisen ajattelun. Hänen filosofisen järjestelmänsä keskiössä on ideaaliolennon käsite, joka on Jumalan heijastuma ihmisessä. Rosminin pääteos on "Nuovo saggio sull' origine delle idee" (1830).
Scheel

Scheel on muun muassa seuraavien henkilöiden sukunimi:
Saviors

Saviors on Green Dayn neljästoista studioalbumi, joka julkaistiin 19. tammikuuta 2024. Albumin tuottaa Rob Cavallo ensimmäistä kertaa sitten ¡Tré!n vuodelta 2012. Albumin ensimmäinen single "The American Dream Is Killing Me" julkaistiin 24. lokakuuta 2023.
Nauhoitus ja julkaisu.
Marraskuussa 2022 Green Day vahvisti nauhoittavansa uutta studioalbumia, jonka on määrä ilmestyä alkuvuodesta 2024. Albumin tuottaa yhtyeelle tuttu Rob Cavallo. Yhtye soitti uuden kappaleen "1981" 16. heinäkuuta 2023 Festival d'été de Québecissa. Lokakuussa 2023 Green Day julkaisi verkkosivun "The American Dream Is Killing Me". Sivustolla oli tiiserivideo uudesta samannimisestä singlestä, joka julkaistaan 24. lokakuuta 2023. Green Day esiintyi salakeikalla Fremont Country Clubilla, Las Vegasissa 19. lokakuuta 2023. Keikalla yhtye esitti "The American Dream Is Killing Me" -kappaleen tulevalta albumilta ensi kertaa livenä ja vahvisti lähtevän massiiviselle kiertueelle 2024. Green Dayn on määrä aloittaa kiertue Pohjois-Amerikasta yhdessä The Smashing Pumpkinsin, Rancidin ja The Linda Lindasin kanssa. Green Day esitti When We Were Young-festivaalin toisena päivänä 22. lokakuuta 2023 uuden kappaleen "Look Ma, No Brains!" ensimmäistä kertaa. 24. lokakuuta Green Day julkaisi "The American Dream Is Killing Me" singlen ja zombieteemaisen musiikkivideon sekä vahvisti uuden albumin Saviors ilmestyvän 19. tammikuuta 2024. Albumin toinen single "Look Ma, No Brains!" julkaistiin 2. marraskuuta 2023. Marraskuun 4. päivänä yhtye soitti kappaleen "1981" uudestaan Bataclanissa, Pariisissa. Albumin kolmas single "Dilemma" julkaistiin 7. joulukuuta 2023 musiikkivideon kera. Neljäs single "One Eyed Bastard" julkaistiin 5. tammikuuta 2024 myös musiikkivideon kera. Albumin viimeinen single "Bobby Sox" julkaistiin päivää ennen albumin julkaisua 18. tammikuuta 2024 musiikkivideon kera.
9. huhtikuuta 2025 "Smash It Like Belushi" julkaistiin ensimmäisenä singlenä Saviorsin deluxe-versiosta, joka on määrä julkaista 23. toukokuuta 2025. "Ballyhoo" julkaistiin Saviors deluxen toisena singlenä 2. toukokuuta 2025.
Helen (Waldeckin ja Pyrmontin prinsessa)

Waldeckin ja Pyrmontin prinsessa Helen ("Helene Friederike Auguste zu Waldeck und Pyrmont) ", ) oli saksalainen prinsessa, joka avioitui vuonna 1882 Englannin kuningasperheen prinssi Leopoldin kanssa. Hänestä tuli avioliittonsa myötä myös Albanyn herttuatar.
Alle kaksi vuotta häiden jälkeen Leopold, joka oli kuningatar Viktorian ja prinssi Albertin poika ja sairasti perinnöllistä hemofiliaa, kaatui Cannesissa ja kuoli. Heillä oli kaksi lasta. Prinsessa Alicesta (1883–1981) tuli Athlonen kreivitär ja pisimpään elänyt kuningatar Viktorian lapsenlapsi. Charles Edward peri Saksi-Coburg-Gothan herttuan arvonimen sedältään Alfredilta.
Helen oli Alankomaiden kuningatar Emman sisar ja Ruotsin kuningas Kaarle XVI Kustaan äidinisänäiti.
Frans von Schéele

Frans Alexander von Schéele (31. heinäkuuta 1853 – 11. toukokuuta 1931) oli ruotsalainen filosofi. Scheele valmistui ylioppilaaksi Uppsalassa 1873, tuli dosentiksi 1885 (ensin estetiikan, sittemmin käytännöllisen filosofian) ja sai 1905 nimityksen Tukholman kansakoulujen tarkastajaksi. Hän julkaisi väitöskirjat "S. Grubbes skönhetslära" (1885) ja "Kan Gud tänkas såsom vilja?"" (1887). Lisäksi hän julkaisi muun muassa sielutieteen oppikirjan "Det mänskliga själslifvet" (1894-96), "Filosofiska studier" I (1899) ja kasvatusopilliset teokset "Om allmänbildning ooh själfstudium" (1905) ja "Folkuppfostran och yrkesskolor" (1911).
Uno Hagberg

Uno Hagberg (11. helmikuuta 1872 Alaveteli – 5. maaliskuuta 1947 Tampere) oli suomalainen Tampereella vaikuttanut apteekkari.
Uno Hagberg kävi kahdeksan luokkaa Vaasan ruotsalaista lyseota ja meni sitten 1894 apteekkioppilaaksi Korsholman apteekkiin. Suoritettuaan farmaseuttitutkinnon 1897 hän opiskeli Marburgin yliopistossa 1900–1901 ja tuli proviisoriksi 1903. Hagberg työskenteli apteekeissa Vaasassa, Hangossa, Mikkelissä ja Helsingissä. Vuonna 1905 hän hankki Tampereen II apteekin oikeudet, ja hän piti tätä apteekkia kuolemaansa saakka. Apteekki sijaitsi Sandbergin talossa Kauppakadun ja Aleksis Kiven kadun kulmassa. Hagberg hankki omistukseensa Tampereelta "Viola Rohdoskauppa ja Teknokemiallinen Tehdas" -nimisen yrityksen vuonna 1917 sekä "Hämeen Rohdoskaupan" vuonna 1927.
Hagberg kuului Farmaseuttisen yhdistyksen johtoon ja oli jäsenenä Suomen apteekkariyhdistyksen hallituksessa. Hagberg oli Tampereen rahatoimikamarin ja terveyslautakunnan jäsen. Hän oli myös Tampereen ruotsalaisen yhteiskoulun ja De Gamlas Hem -vanhainkodin hallituksen jäsen. Hän kuului Tampereen Rohdos Oy:n hallitukseen ja oli mukana J. W. Enqvist Oy:n, Oy Star Ab:n ja Kuopion Rohdos Oy:n johtoelimissä.
Hagberg rakennutti vuonna 1923 Pyynikinrinteeseen Pyynikinlinnan tai epävirallisesti myös Pirtulinnan nimellä tunnetun 1920-luvun klassisismia edustaneen asuntopalatsin, jonka suunnitteli arkkitehti Jarl Eklund. Pyynikinlinnan osti sittemmin 1930-luvulla vuorineuvos Emil Aaltonen, ja nykyisin siinä sijaitsee Emil Aaltosen museo.
Uno Hagberg oli naimisissa teollisuusjohtaja J. W. Enqvistin tyttären Anna Margareta Enqvistin kanssa. Heidän poikansa oli kauppaneuvos Per Olof Hagberg, joka toimi Tampereen Rohdos Oy:n toimitusjohtajana.
Newnew Polar Bear

Newnew Polar Bear on Hongkongiin rekisteröity Eilbek- tai MW 1600 -luokan rahtialus. Se on 169 metriä pitkä ja hieman yli 27 metriä leveä konttialus, johon mahtuu hieman yli 1 600 tavanomaista rahtikonttia.
Alus on rakennettu Saksan Papenburg 2005. Sen nimi on ollut aiemmin MS Reinbek ja Baltic Fulmar. Se on ollut rekisteröitynä Saksaan, Isoon-Britanniaan, Liberiaan, Kyprokseen, Maltaan ja Kiinaan. Vuonna 2023 aluksen osti Hainan Yangpu Newnew Shipping, johon liittyy myös kiinalais-venäläinen logistiikkayritys Torgmoll.
Lokakuussa 2023 alus yhdistettiin Balticconnector-kaasuputken vaurioon. Newnew Polar Bear lähti Pietarista Kiinaan pitkin Koillisväylää ensimmäistä kertaa 7. heinäkuuta 2023 ja saapui Shanghaihin 4. elokuuta. Alus poikkesi paluumatkalla Pietariin Arkangelissa ja Kaliningradissa. Se oli juuri ylittämässä Balticconnector-kaasuputkea 8. lokakuuta, kun vaurio putkeen syntyi.
Hongkongilainen "South China Morning Postin" mukaan Kiinan viranomaiset pidättivät aluksen kapteenin toukokuussa 2025, ja hänet on määrätty tutkintavankeuteen. Häntä epäillään Balticconnectorin kaasuputken ja useiden telekaapeleiden vaurioittamisesta Suomenlahdella syksyllä 2023.
Metéora (kunta)

Metéora () on Kreikan kunta (Δήμος Μετεώρων, "Dímos Meteóron"), joka sijaitsee Tríkalan alueyksikössä Thessalian alueella. Kunnan pinta-ala on 1 650,2 neliökilometriä ja väkiluku 21 991 (vuonna 2011). Kunnan kuntakeskus on Kalampáka.
Metéoran kunta sijaitsee Thessalian luoteisosassa. Sen suurimmat asutukset ovat Kalampákan kaupunki sekä Vasilikín ja Kastrákin kylät. Kunta on saanut nimensä sen alueella lähellä Kalampákaa ja Kastrákia sijaitsevasta Metéoran luonto- ja luostarialueesta, joka on Unescon maailmanperintökohde.
Kunta muodostui nimellä "Kalampákan kunta" (Δήμος Καλαμπάκας, "Dímos Kalampákas"), kun vanha, pienempi Kalampákan kunta sekä Aspropótamos, Chásia, Kastaniá, Kleinó, Malakási, Tymfaía ja Vasilikí yhdistyivät vuoden 2011 alussa Kallikrates-suunnitelman mukaisesti suuremmaksi Kalampákan kunnaksi. Se nimettiin vuonna 2018 uudelleen Metéoran kunnaksi, koska sen haluttiin kantavan maailmalla tunnetuimman kohteensa nimeä.
Kunnan osat.
Vuoden 2011 kuntauudistuksesta lähtien Metéoran kunta (vuoden 2011 väestönlaskentatiedoissa nimellä Kalampákan kunta) muodostuu kahdeksasta kunnallisyksiköstä, jotka vastaavat uudistusta edeltäneitä kuntia. Kunnallisyksiköt sekä niihin kuuluvat kylä- ja kaupunkiyhdyskunnat ja asutukset ovat:
Meteora (täsmennyssivu)

Meteora tai Metéora () voi viitata seuraaviin:
Energia Turkissa

Energia Turkissa käsittelee Turkin energian tuotantoon ja kulutukseen liittyviä asioita.
Turkin energiankulutus on maailman valtioista 76. sijalla. Turkkilaiset kuluttavat henkeä kohti 79,126 miljoonaa BTU:ta. Turkki on 2010-luvulla pyrkinyt monipuolistamaan energialähteitään. Ensimmäinen ydinvoimala on rakenteilla. Sen odotetaan olevan täysin valmis vuoteen 2028 mennessä.
Turkki tuottaa kivihiiltä, öljyä ja maakaasua. Sen ruskohiilivarat ovat merkittävät ja sijaitsevat pääosin Zonguldakin alueella. Öljyä on maan kaakkoisosassa sekä luoteessa Traakian alueella. Öljyntuotanto ei riitä kattamaan kotimaista kulutusta. Merkittävimmät vesivoimalat ovat Sakarya-, Kemer-, Kızıl- ja Seyhan-joissa sekä Eufratin padot, etenkin Kebanin ja Atatürkin pato.
Turkissa tuotettu energia jakautuu eri energianlähteisiin seuraavasti:
Turkki tuo tavallista ja nesteytettyä maakaasua (LNG) Venäjältä ja Yhdysvalloista.
Turkki julkisti tammikuussa 2023 ajantasaistetut uusituvien energiamuotojen tavoitteensa. Maa pyrkii energiatuotannossaan hiilineutraaliksi vuoteen 2053 mennessä. Tähän liittyen Turkissa on jo rakennettu paljon uusiutuvan energian tuotantokapasiteettiä, ja tätä asennettua kapasiteettia pyritään lisäämään voimakkaasti. Vuoteen 2035 mennessä esimerkiksi vesivoimalaitosten asennettua kapasiteettiä pyritään nostamaan 35 100 megawattin (2022: 31 571 MW), tuulivoimalaitosten kapasiteettiä 29 600 megawattiin (2022: 11 396 MW), aurinkovoimalaitosten kapasiteettia 52 900 megawattiin (2022: 9 426 MW). Vuonna 2022 uusiutuvilla tuotantotavoilla synnytettiin jo yli 40 prosenttia Turkin sähköntarpeesta (yhteensä 325,09 TWh). Esimerkiksi tuulienergian osuus oli jo lähes 11 % ja aurinkoenergian melkein 5 % (2022).
Vineyard-liike

 
Vineyard-liike (virallisesti Association of Vineyard Churches) on maailmanlaajuinen seurakuntaliike, jonka tavoitteena on julistaa kristinuskon sanomaa nykykulttuurin keinoin. Vineyard-liike kuuluu evankelikaaliseen kenttään. Liikkeen juuret ovat 1970-luvun Jeesus-liikkeessä, jossa joukko kristittyjä kokoontui vuonna 1976 kotiseurakuntaliikkeenä Yhdysvaltain Kalifornian Yorba Lindassa. Calvary Chapelin yhteydessä toiminut seurakunta järjesti ensimmäisen jumalanpalveluksen vuonna 1977. Tuolloin seurakunnan johtajaksi tuli John Wimber (1934–1997). Vineyard USA on noin 600 seurakunnan yhteisö.
Historia.
Vineyard-liike sai alkunsa Chuck Smithin 1960-luvulla perustaman Calvary Chapel -kirkon haarautumana. Calvary Chapel -kirkon juuret juontavat puolestaan niin sanottuun Jeesus-liikkeeseen. Vineyard-liikkeen toivat Suomeen Cai ja Katja Talvio vuonna 1996 Kanadasta, jossa he olivat osallistuneet Vineyard-seurakunnan toimintaan.
Ensimmäinen Vineyard-seurakunta perustettiin Los Angelesiin vuonna 1974 Kenn Gulliksen toimesta. Gulliksenin johtamaan Vineyardiin liittyi tavallisia ihmisiä, mutta myös tunnettuja näyttelijöitä ja muusikoita kuten Bob Dylan, T-Bone Burnett ja Keith Green. Ensimmäiset tytärseurakunnat istutettiin vuonna 1975. Vuoteen 1982 mennessä oli syntynyt seitsemän Vineyard-seurakuntaa.
Toiminta.
Vineyard USA.
Hallitus on Vineyard USA:n hallintoelin. Hallintomuoto on vapaa kirkko, joten paikalliset Vineyard-seurakunnat voivat hallita itseään vapaasti, kunhan ne eivät riko Vineyard-yhteisön uskoa tai käytäntöjä. Vineyard USA koostuu kahdeksasta alueesta, joita johtaa kukin alueellinen valvoja. Jokaisella alueella on myös alueellisia pastoraalisen hoidon johtajia, jotka valvovat pientä pastoreiden ryhmää tietyllä maantieteellisellä alueella. Kansallinen johtaja on Vineyard USA:n toimitusjohtaja ja työskentelee kansallisen hallituksen kanssa varmistaakseen, että Vineyard USA saavuttaa tavoitteensa.
Pohjoismaat.
Pohjoismaiset Vineyard-seurakunnat muodostavat yhdessä Vineyard Nordic-kirkkokunnan, johon kuuluvat Norjan, Ruotsin, Suomen ja Tanskan seurakunnat. Ruotsissa ensimmäinen seurakunta perustettiin Tukholmassa vuonna 1992. Vineyard-liike on harjoittanut seurakuntaistutusta alusta alkaen. Pohjoismaisten seurakuntien välillä tehdään yhteistyötä säännöllisten johtajakonferenssien sekä Mullsjössä järjestettävän pohjoismaisen kesäleirin kautta.
Garry Tallent

Garry Wayne Tallent (s. 27. lokakuuta 1949) on yhdysvaltalainen muusikko, joka tunnetaan Bruce Springsteen and The E Street Bandin bassokitaristina. Tallent on Springsteenin ohella ainut yhtyeessä yhä vuonna 2025 vaikuttava alkuperäisjäsen. Hän on myös taustalaulanut ja soittanut tuubaa E Street Bandissa. Tallent on E Street Bandin ohella toiminut musiikkituottajana ja julkaissut kaksi sooloalbumia vuosina 2016 ja 2019.
Alto Molócuen piiri

Alto Molócuen piiri () on Mosambikin keskiosissa sijaitseva, Zambezian maakuntaan kuuluva piiri. Piirikeskus on Alto Molócuen kaupunki (Vila de Alto Molócuè), joka sijaitsee linnuntietä 262 kilometriä maakuntakeskus Quelimanesta pohjoiskoilliseen. 
Piiri ja sen naapurit, aluehallinto.
Alto Molócuen naapureina ovat idässä Gilén piiri, etelässä Ilen ja Mulevalan piirit, lännessä Guruén piiri sekä pohjoisessa Nampulan maakunnan Maleman ja Ribauen piirit.
Piirin pinta-ala on noin 6 386 neliökilometriä, yhden lähteen mukaan 6 343 km² (2005), mutta erään lähteen mukaan yllättäen jopa 8 971,6 km² (2021). 
Alto Molócuèn piiri voidaan jakaa korkeussuhteiden perusteella kolmeen vyöhykkeeseen. Matalan tasangon vyöhyke (400–700 m merenpintatasolta) kattaa suurimman osan piiristä, keskitasangon vyöhyke (700–1000 m) ja pieni korkeatasankovyöhyke, jossa maasto yltää yli 1000 metrin korkeuteen.
Paikallistasolla piiri jakautuu kahteen hallinto-alueeseen (): P.A Alto Molócuè ja P.A. Nauela. Hallintoalueet jaetaan edelleen 12 paikkakuntaan (localidades).
Väestö.
Mosambikin tilastoviranomaisen väkilukuarvio on 404 252 asukasta (2022). Edellisten vuosikymmenten aikana väkiluku on kehittynyt seuraavasti: 185 224 (VL 1997); 275 155 (VL 2007) ja 341 184 (2017).
Väestöstä lukutaidottomia on 34,7 prosenttia (2021; vuonna 1997: 69 %); miehillä lukutaito oli selvästi yleisempää kuin naisilla (1997). Väestön valtakieli on paikalliskieliin lukeutuva lomwe (elomwe) eli länsimakuan kieli (1997). Mosambikin virallista kieltä portugalia puhui vain 40,3 prosenttia piirin asukkaista; miehet huomattavasti naisia useammin (1997).
Väestönkasvun seurauksena yli puolet maakunnan väestöstä on lapsia ja nuoria (0–17-vuotiaita); Mosambikin tilastoviraston (INE) väestöennusteen (2022) mukaan alle 20-vuotiaita oli Alto Molócuen piirin asukkaista 59,7 prosenttia (241 360/404 252). Unescon Zambeziaan keskittyvän raportin ja maakunnan terveystilaston mukaan mukaan lasten moniulotteinen köyhyys on Zambezian maakunnassa erittäin yleistä (59,1 % lapsista). Lisäksi esimerkiksi alle 5-vuotiaitten krooninen aliravitsemus (44,6 %) ja anemia sekä lapsikuolleisuus (6,84 %) on hyvin korkealla tasolla (2015–2018). Yleisesti koko Mosambik lukeutuu matalan tulotason maiden keskiarvoa alhaisemmalle tulotasolle, joka osaltaan kuvastaa äärimmäisen köyhyyden yleisyyttä koko maassa.
Talous.
Maatalous on hallitseva toimiala. Keskeisessä asemassa on paikallisten lajikkeiden vuoroviljely perhetiloilla. Maataloustuotantossa sadeolosuhteet ja sateisemman vuodenajan kasvukausi on keskeisessä asemassa. Koska maaperä ei juuri varastoi vettä, katoriski on suuri. Viljelykasveihin lukeutuvat maniokki, maissi, lehmänpapu, durra, ja jossain määrin maapähkinä, riisi ja bataatti. 
Piiri on liikenteellisesti tärkeän reitin varrella. Mosambikin kansallinen maantie N1 kulkee Alto Molócuen kaupungin kautta.
Farid Seiful-Muljukov

Farid Mustafjevitš Seiful-Muljukov (, ; 19. marraskuuta 1930, Taškent – 4. kesäkuuta 2016, Moskova) oli tataaritaustainen venäläinen ja neuvostoliittolainen kansainvälisen tason toimittaja, orientalisti, televisiojuontaja, Venäjän federaation kunniataiteilija (1995). Toimittajantyössään Seiful-Muljukov keskittyi etenkin Lähi-itään. Hän tapasi ja haastatteli monia tunnetuja henkilöitä kuten Egyptin presidentti Gamal Abdel Nasser ja Kuuban presidentti Fidel Castro.
Elämä ja ura.
Seiful-Muljukov syntyi tataariperheeseen nykyisen Uzbekistanin pääkaupungissa Taškentissa. Äidinsä puolelta hän kuului tunnettuun kauppiashallitsijasukuun Jaušev ("Yawşevlar)" ja täten hänen isoisänsä oli sen viimeinen perijä, filantrooppi Mullagali Jaušev. ("Mullağali Yawşev;" 1864–1927).
Vuonna 1954 Seiful-Muljukov valmistui Moskovan itämaisen tutkimuksen instituutin Lähi-idän tiedekunnan arabian kielen osastolta.
Toimittajanuran alun hän sai vuonna 1953 lehdessä "Iltainen Moskova" (Вечерняя Москва). Seuraavaksi Seiful-Muljukov työskenteli lehdessä "Kansainvälinen elämä" (Международная жизнь) vuoteen 1957, jonka jälkeen "Itäinen Liira" kustantamossa (Восточная лира) ja lehdessä "Moderni Itä" (Современный Восток).
1960-luvun alussa Seiful-Muljukov toimi Neuvostoliiton ministerineuvoston alaisessa radio- ja televisiokomiteassa sekä oli "kansainvälisen tiedon kommentaattori" Neuvostoliiton valtion televisio- ja radioyhtiön "Viimeisimmät Uutise" -lehden toimituksessa. (Последних известий). Vuonna 1968 hän toimi apulaispäätoimittajana. Tämän jälkeen Seiful Muljukov työskenteli vuoteen 1974 Libanonin Neuvostoliiton radion ja television toimiston päällikkönä (sisältäen myös Syyrian, Jordanian, Kyproksen ja Arabian niemimaan maat). Vuodesta 1974 Neuvostoliiton keskustelevisio- ja radiolähetysten poliittinen tarkkailija; vuodesta 1990 toimiston päällikkö Sveitsissä ja vuodesta 1992 luovan yhdistyksen "Euraasia" (Евразия) johtaja; vuoteen 1996 Ostankinon televisioyhtiön (Moskova) "Kansainväliset ohjelmat" (Международные программы) -yhdistyksen johtaja. Vuodesta 1965 Seiful Muljukov oli alkanut esiintyä eri TV-ohjelmissa. Hän oli yksi "Nykymaailmassa" (Сегодня в мире) ohjelman luojista ja juontajista.
Journalistisessa työssään Seiful-Muljukov keskittyi etenkin Lähi-idän maihin. Hän haastetteli- ja tapasi monia kansainvälisiä hahmoja kuten Gamal Abdel Nasser, Hussein (Jordania), Jasser Arafat, Hafiz al-Assad, Nur Muhammad Taraki, Mohammad Najibullah, Ruhollah Khomeini, Fidel Castro. Seiful-Muljukov teki yli kolmekymmentä journalistista dokumenttielokuvaa. Hänen artikkeleitaan julkaistiin johtavissa venäläisissä aikakausilehdissä.
Byrkjelo

Byrkjelo on taajama Gloppenin kunnassa Vestlandin läänissä Norjassa. Taajaman pinta-ala on 0,5 neliökilometriä ja asukasluku 333 vuonna 2022. Byrkjelossa on Tine-yhtiön meijeri.
Re (taajama)

Re tai Reed on taajama Gloppenin kunnassa Vestlandin läänissä Norjassa. Taajaman pinta-ala on 0,4 neliökilometriä ja asukasluku 374 vuonna 2022.
Helga Hjetland

Helga Kjellaug Hjetland (s. 18. huhtikuuta 1948 Vågsøy) on norjalainen opettaja ja ammattiyhdistysjohtaja. Hän johti Utdanningsforbundet-ammattiliittoa vuosina 2001–2009. Tätä ennen hän oli Norsk Lærarlag -liiton puheenjohtaja vuosina 1994–2001, ennen kuin siitä tuli osa Utdanningsforbundetia. Hjetland varttui Sandanessa Gloppenin kunnassa.
Knut Gjengedal

Knut Gjengedal (17. lokakuuta 1900 Gloppen – 14. helmikuuta 1973) oli norjalainen opettaja ja kirjailija. Hän julkaisi neljä romaania, kolme novellikokoelmaa ja kuusi lastenkirjaa. Omakustanteinen esikoisteos "Guten fraa einsemda" ilmestyi vuonna 1928. Romaaneissaan Gjengedal nostaa esiin maaseudun suvaitsemattoman asenneilmapiirin ongelmia. Gjengedalin lastenkirjoissa maaseutua kuvataan myönteisemmin, ja arvostelun kohteena on kyläkoulujen lakkauttaminen.
Firda Tidend

Firda Tidend on norjalainen vuonna 1924 perustettu paikallislehti, jonka kotikunta on Gloppen. Se ilmestyy paperisena kahdesti viikossa. Lehden suurin osakkeenomistaja on Norjan keskustapuolue (45 %).
OnklP

OnklP (oik. Pål Tøien; s. 12. toukokuuta 1984 Asker) on norjalainen rap-artisti. Hän muutti Lillehammeriin 12-vuotiaana ja aloitti siellä musiikin tekemisen ystävänsä Johnny Silsethin (artistinimeltään Jaa9) kanssa. He perustivat Jaa9 &amp; OnklP -duon vuonna 2002 ja julkaisivat kaksi vuotta myöhemmin esikoislevynsä "Sjåre brymæe". Kaksikko on julkaissut sittemmin useita levyjä. Lisäksi OnklP on tehnyt omaa musiikkia ja vieraillut muiden artistien kappaleissa.
Diskografia.
Albumit.
Jaa9 &amp; OnklP
OnklP
OnklP &amp; De Fjerne Slektingene
Cardigan (kappale)

Cardigan on yhdysvaltalaisen laulaja-lauluntekijä Taylor Swiftin kappale vuodelta 2020. Kappaleen ovat säveltäneet Swift ja Aaron Dessner. Dessner toimii myös kappaleen tuottajana. ”Cardigan” on ensimmäinen single Swiftin albumilta Swiftin studioalbumilta "Folklore". Kappale julkaistiin albumin kanssa samaan aikaan 24. heinäkuuta 2020. 
"Cardigan" nousi Yhdysvalloissa suoraan singlelistan kärkeen. Swiftistä tuli samalla ensimmäinen artisti, joka sai albumi- ja singlelistan ykkössijat ensimmäisellä viikolla.
Taustaa.
Aaron Dessner sävelsi kappaleen instrumentaalisen taustamusiikikin yksin. Kappaletta ei oltu alunperin tarkoitettu Swiftin albumille. Dessner lähetti kappaleen Swiftille, kun tämä pyysi Dessneriä tekemään kanssaan musiikkia koronapandemian alkuvaiheessa. Swift kirjoitti kappaleeseen sanat ja laulumelodian. 
Kappale on genreltään folkmusiikkia. Siinä on piirteitä myös indie rock -musiikista. Swiftin mukaan kappaleen sanat kertovat menetystä rakkaudesta. Kappale on osa kolmen laulun kokonaisuutta, jotka kertovat nuorten kolmoisdraamasta eri osapuolten näkökulmasta. Muut kappaleet ovat ”August” ja ”Betty”
Kappaleen alkuperäinen versio julkaistiin Swiftin albumilla "Folklore" 24. heinäkuuta 2020. ”Cardigan” on albumin ensimmäinen single. Kappaleeseen on kuvattu Swiftin ohjaama musiikkivideo. Kappaleesta on julkaistu singlenä myös toinen versio "Cardigan" (Cabin in the Candlelight Version).
Kaupallinen menestys.
”Cardigan” nousi Yhdysvalloissa suoraan singlelistan kärkeen. Albumi "Folklore" nousi samalla viikolla albumilistan ykköseksi. Swiftistä tuli näin ensimmäinen artisti, joka sai Yhdysvaltojen albumi- ja singlelistan ykkössijat ensimmäisellä viikolla. Kappale nousi listaykköseksi myös Australiassa.
Live-esitykset.
Swift, Dessner ja Folklore-albumin toinen tuottaja Jack Antonoff esittivät kappaleen livenä Swiftin "" -livealbumilla. Esitys julkaistiin livealbumina ja videojulkaisuna marraskuussa 2020. Vuoden 2021 Grammy-gaalassa he esittivät kolmen kappaleen medleyn, johon kuuluivat kappaleet ”Cardigan”, ”August” ja ”Willow”. 
”Cardigan” on mukana Swiftin kiertueella "The Eras Tour" (2023–2024). Esitys leikattiin pois kiertueen konserttielokuvan "" teatteriversiosta. Se on kuitenkin mukana elokuvan pidemmässä versiossa, joka myytiin yksinoikeudella Disney+-palvelulle.
Carl Fredrik Scheffer

Carl Fredrik Scheffer (28. maaliskuuta 1715 Nyköping – 27. elokuuta 1786 Torrlösa) oli ruotsalainen kreivi ja valtiomies. 
Hän päätyi varhain virkauralle mutta osallistui hattupuolueen jäsenenä merkittävästi maan sisäisiin valtataisteluihin vuoden 1738 valtiopäivistä lähtien. Hän oli lähettiläänä Pariisissa vuosina 1743–1751, valtaneuvoston jäsenenä vuosina 1751–1765 ja kruununprinssi Gustavin, tulevan Kustaa III:n opintojen ohjaajana vuosina 1756–1762 saavuttaen tämän luottamuksen. 
Vuosien 1765–1766 valtiopäivien jälkeen Scheffer toimi kuninkaan vallan laajentamiseksi ja valmisteli kesällä 1772 yhdessä Kustaa III:n kanssa ehdotuksen uudeksi hallitusmuodoksi. Vuoden 1772 vallankumouksen jälkeen hän kuninkaan uskottuna neuvonantajana osallistui Kustaa III:n hallituksen alkupuolella toimeenpantuihin taloudellisiin ja finanssiuudistuksiin.
Scheffer valittiin vastaperustetun Ruotsin akatemian jäseneksi vuonna 1786, mutta hän ehti menehtyä ennen kuin otti aseman virallisesti vastaan.
Schefferin veli Ulrik Scheffer toimi muun muassa Turun akatemian kanslerina. Heidän isoisänsä oli historioitsija Johannes Schefferus.
Polyisobuteeni

Polyisobuteeni eli polyisobutyleeni tai PIB on polyolefiinien luokkaan kuuluva polymeeri. Polyisobuteenin valmistuksessa käytettävä monomeeri on isobuteeni. Polymeerillä on useita käyttökohteita. Polyisobuteenin CAS-numero on 9003-27-4.
Ominaisuudet, valmistus ja käyttö.
Polyisobuteenin ominaisuudet vaihtelevat polymeerin moolimassasta riippuen. Moolimassan ollessa 300–1 600 g/mol ne ovat nesteitä ja noin 40 000 g/mol asti tahmeita liimamaisia aineita. Tätä suuremmat polymeerit ovat kiinteitä mutta elastisia. Kaupallisten kiinteiden polyisobuteenien moolimassa on tavanomaisesti 100 000–4 000 000 g/mol. Polyisobuteenin kiteisyysaste on alhainen, korkeimmillaan noin 20 %. Ne ovatkin amorfisia ja kumimaisia. Polyisobuteeni ei liukene veteen eikä laimeisiin happoihin tai emäksiin. Hiilivetyihin se kuitenkin liukenee. Se myös kestää suhteellisen hyvin hapettimia. Polyisobuteenin lasisiirtymälämpötila on noin -70 °C. Aine on lämmön- ja sähköneriste.
Polyisobuteenia valmistetaan radikaalipolymeroinnilla isobuteenista noin -80 – -70 °C:n lämpötilassa. Reaktion katalyytteinä käytetään alumiinikloridia tai booritrifluoridia. Liuottimena käytetään hiilivetyjä, esimerkiksi propaania tai heksaania.
Polyisobuteenia käytetään liimoissa ja voiteluaineissa. Polymeeriä käytetään myös paperin, tekstiilien ja sähköjohtojen pinnoittamiseen. Kun moolimassaltaan suureen polyisobuteeniin lisätään talkkia tai nokea, voidaan siitä tehdä vedeneristyslevyjä.
Willow (Taylor Swiftin kappale)

Willow on yhdysvaltalaisen laulaja-lauluntekijä Taylor Swiftin kappale vuodelta 2020. Sen ovat säveltäneet Swift ja Aaron Dessner. Dessner toimii myös kappaleen tuottajana. 
Kappale julkaistiin Swiftin "Evermore"-albumilla 11. joulukuuta 2020. ”Willow” on albumin ensimmäinen single. Se nousi Yhdysvalloissa Billboard 100 -singlelistan kärkeen.
Julkaisu ja kaupallinen menestys.
”Willow” julkaistiin "Evermore"-albumilla 11. joulukuuta 2020. Kappale on albumin ensimmäinen single. Kappaleen musiikkivideo julkaistiin samaan aikaan albumin kanssa. Musiikkivideo on jatkoa Swiftin edellisen musiikkivideon ”Cardigan” tarinalle. Swift ohjasi videon itse. 
Kappaleesta julkaistiin useita remix-versioita. Ruotsalainen tuottaja Elvira teki ”Dancing With Version” -nimisen remixin. Neljä eri versiota koottiin remix-EP:lle "Willow: The Witch Collection". ”90s Trend Remix” -niminen versio julkaistiin kesäkuussa 2021 samoihin aikoihin albumin vinyylipainoksen kanssa.
”Willow” nousi Yhdysvalloissa suoraan Billboard Hot 100 -singlelistan kärkeen. Se putosi toisella viikolla sijalle 38 mihin vaikutti muun muassa se, että joululaulut hallitsivat singlelistaa kyseisellä listaviikkolla. Kappale nousi listaykköseksi myös Kanadassa, Australiassa ja Singaporessa. Isossa-Britanniassa se oli listasijalla 3.
Live-esitykset.
Swift, Dessner ja Swiftin toinen tuottaja Jack Antonoff esittivät vuoden 2021 Grammy-gaalassa kolmen kappaleen medleyn, johon kuuluivat kappaleet ”Cardigan”, ”August” ja ”Willow”. ”Willow” on osa Swiftin kiertueen "The Eras Tour" vakituista ohjelmistoa ja mukana konserttielokuvassa "".
TAI Kaan

TAI Kaan eli TF (Turkish Fighter, ), aiemmin TF-X, on turkkilaisen Turkish Aerospace Industriesin (TAI) ja brittiläisen BAE Systemsin kehittämä viidennen sukupolven jokasään suihkuhävittäjälentokone. Turkissa kone tunnetaan nimellä "Milli Muharip Uçak" (MMU), suom. "kansallinen hävittäjälentokone". 
Kehitys.
Kehitys alkoi 2010-luvun alussa, kun Turkissa päätettiin suunnitella oma seuraavan sukupolven hävittäjälentokone, joka korvaisi F-16 -koneet. Puolustusvirasto valitsi Turkish Aerospace Industries koneen suunnittelijaksi toukokuussa 2016. Tammikuussa 2017 TAI ja BAE systems päättivät yhdessä, että BAE avustaa hävittäjän suunnittelussa noin 100 miljoonan punnan sopimuksella.
Nimi "Kaan" annettiin toukokuussa 2023 pidetyssä tilaisuudessa. Valmiin koneen ensimmäisen lennon oli määrä tapahtua vuoden 2023 lopussa, mutta se lennettiin 21. helmikuuta 2024. Turkin ilmavoimat saisivat koneitaan vuoteen 2030 mennessä.
TAI Kaan on kaksimoottorinen viidennen sukupolven hävittäjä eli esimerkiksi sisältää kehittynyttä häiveteknologiaa, materiaaleja, digitaalisia järjestelmiä ja AESA-tutkan sekä pystyy ns. supercruiseen (yliääninopeuteen ilman jälkipoltinta). Kone on suunniteltu ensisijaisesti ilmaherruushävittäjäksi, mutta kykenee luultavasti moniin tehtäviin. Tulevaisuudessa hävittäjä voisi ohjata miehittämättömiä lennokkeja, kuten Bayraktar Kızılelmaa.
Turkin tasavallan valtion ritarikunta

Turkin tasavallan valtion ritarikunta () on turkkilainen kunnianosoitus, joka perustettiin vuonna 1988. Sitä myönnetään valtionpäämiehille, jotka ovat kehittäneet Turkin ja kotimaansa välisiä ystävällismielisiä suhteita. Kunniamerkin ensimmäinen saaja oli Puolan presidentti Lech Wałęsa, jolle se myönnettiin vasta 1994.
Kunnianosoitusta myöntää Turkin presidentti, ja sitä myönnetään kahdessa luokassa. Vuonna 2013 ritarikunnan ulkoasuun tehtiin uudistuksia:
Bobi

Bobi (11. toukokuuta 1992 – 21. lokakuuta 2023) oli maailman vanhimmaksi elänyt koira, joka kuoli 31-vuotiaana Conqueirosissa Portugalissa. Edellinen ennätys oli vuodelta 1939, kun australialainen Bluey kuoli 29 vuoden ja viiden kuukauden ikäisenä.
Bobi oli rodultaan alentejonkoira. Se eli koko elämänsä Conqueirosin kylässä Portugalin länsirannikon lähellä.